ಕೇರಳ ಎಕ್ಸ್ಪ್ರೆಸ್ ಶ್ರೀಶಾಂತ್ ಕಮ್ಬ್ಯಾಕ್ 7 ವರ್ಷದ ಬಳಿಕವೂ ಅದೇ ಖದರ್, ಅದೇ ಸ್ಟೈಲ್ ಎಸ್.ಶ್ರೀಶಾಂತ್ ಅಂದಾಕ್ಷಣ ನೆನೆಪಿಗೆ ಬರೋದೇ ಆಕ್ರಮಣಕಾರಿ ಬೌಲಿಂಗ್. 2007ರ ವಿಶ್ವಕಪ್ ಟೂರ್ನಿಯ ಆ ವಿನ್ನಿಂಗ್ ಕ್ಯಾಚ್. ತದನಂತ್ರ 2013ರ ಐಪಿಎಲ್ ಸ್ಪಾಟ್ ಫಿಕ್ಸಿಂಗ್, ಸದ್ಯ 7 ವರ್ಷಗಳ ವನವಾಸದ ಬಳಿಕ ಕ್ರಿಕೆಟ್ಗೆ ಕಮ್ಬ್ಯಾಕ್ ಮಾಡಿರುವ ಕೇರಳ ಎಕ್ಸ್ಪ್ರೆಸ್ ಶ್ರೀಶಾಂತ್ರ ಖದರ್ ಒಂಚೂರು ಚೇಂಜ್ ಆಗಿಲ್ಲ. ಆನ್ ದಿ ಏರ್ ಶ್ರೀಶಾಂತ್ ಟೇಕ್ಸ್ ಇಟ್.. ಇಂಡಿಯಾ ವಿನ್... ರವಿ ಶಾಸ್ತ್ರಿಯ ಈ ಕಾಮೆಂಟರಿಯನ್ನ ಯಾರು ತಾನೆ ಮರೆಯೋಕೆ ಸಾಧ್ಯ ಹೇಳಿ? 2007ರಲ್ಲಿ ನಡೆದ ಚೊಚ್ಚಲ ವಿಶ್ವಕಪ್ ಫೈನಲ್ ಪಂದ್ಯದಲ್ಲಿ ಬದ್ಧವೈರಿ ಪಾಕಿಸ್ತಾನ ತಂಡವನ್ನ ಮಣಿಸಿದ್ದ ಧೋನಿ ನೇತೃತ್ವದ ಟೀಮ್ ಇಂಡಿಯಾ, ಚೊಚ್ಚಲ ಟಿ20 ವಿಶ್ವಕಪ್ ಎತ್ತಿ ಹಿಡಿದಿತ್ತು. 1983ರ ಬಳಿಕ ವಿಶ್ವಕಪ್ ಗೆಲ್ಲದ ಟೀಮ್ ಇಂಡಿಯಾ, ಅಂದು ಚೊಚ್ಚಲ ಟಿ20 ವಿಶ್ವಕಪ್ ಮುಡಿಗೇರಿಸಿಕೊಂಡಿತ್ತು. ವೇಗಿ ಜೋಗಿಂದರ್ ಶರ್ಮಾ ಎಸೆದ ಅಂತಿಮ ಓವರ್ನ 3ನೇ ಎಸೆತದಲ್ಲಿ, ಸೆಟ್ ಬ್ಯಾಟ್ಸ್ಮನ್ ಮಿಸ್ಬಾಉಲ್ಹಕ್ ಬಾರಿಸಿದ ಸ್ಕೂಪ್ ಶಾಟ್ ನೇರವಾಗಿ ಫೈನ್ ಲೆಗ್ನಲ್ಲಿದ್ದ ಫೀಲ್ಡರ್ ಎಸ್.ಶ್ರೀಶಾಂತ್ ಕೈ ಸೇರಿತ್ತು. ಪರಿಣಾಮ ಕೋಟ್ಯಂತರ ಭಾರತೀಯರ ವಿಶ್ವಕಪ್ ಕನಸು ನನಸಾಗಿತ್ತು. EASY ಕ್ಯಾಚ್ಗಳನ್ನ ಕೈಚೆಲ್ಲುತ್ತಿದ್ದ ಶ್ರೀಶಾಂತ್ ಟೆನ್ಶನ್ನಲ್ಲೂ ಕ್ಯಾಚ್ ಹಿಡಿದು ವಿಶ್ವಕಪ್ ಗೆಲುವಿಗೆ ಕಾರಣವಾಗಿದ್ದರು. ಆದ್ರೆ 2013ರ ಐಪಿಎಲ್ನಲ್ಲಿ ಸ್ಪಾಟ್ ಫಿಕ್ಸಿಂಗ್ ಆರೋಪದಿಂದ ವೇಗಿ ಶ್ರೀಶಾಂತ್ ವೃತ್ತಿ ಜೀವನ ಮಸುಕಿಗೆ ಜಾರುವಂತಾಗಿತ್ತು. ದೇಶಿ ಟೂರ್ನಿ ಮೂಲಕ ಕೇರಳ ಎಕ್ಸ್ಪ್ರೆಸ್ ಕಮ್ಬ್ಯಾಕ್ 2013ರ ಸ್ಪಾಟ್ ಫಿಕ್ಸಿಂಗ್ ಪ್ರಕರಣದಲ್ಲಿ ಜೈಲುಪಾಲಾಗಿದ್ದ ಶ್ರೀಶಾಂತ್ ಆರೋಪ ಮುಕ್ತರಾಗಿದ್ದಾರೆ. ಆದರೆ 7 ವರ್ಷಗಳ ಕಾಲ ಬಿಸಿಸಿಐನಿಂದ ನಿಷೇಧಕ್ಕೊಳಗಾಗಿದ್ದ 37ರ ಶ್ರೀ ಮತ್ತೆ ಕ್ರಿಕೆಟ್ ಆಡೋದೆ ಅನುಮಾನವಾಗಿತ್ತು. ಆದ್ರೀಗ ಕೇರಳ ಎಕ್ಸ್ಪ್ರೆಸ್ ಮತ್ತೆ ಕ್ರಿಕೆಟ್ ಅಂಗಳಕ್ಕೆ ಮರಳಿದ್ದಾರೆ. ಜನವರಿ 10ರಿಂದ ಆರಂಭವಾಗಲಿರುವ ಮುಷ್ತಾಕ್ ಆಲಿ ಟಿ20 ಟೂರ್ನಿಯ ಅಭ್ಯಾಸದಲ್ಲಿ ನಿರತವಾಗಿರುವ ಶ್ರೀಶಾಂತ್, ತಮ್ಮ ಹಳೇ ಚಾರ್ಮ್ ಪ್ರದರ್ಶಿಸಿದ್ದಾರೆ. ಅಭ್ಯಾಸ ಪಂದ್ಯದಲ್ಲಿ ಶ್ರೀಶಾಂತ್ ಅಗ್ರೆಸ್ಸಿವ್ ಬೌಲಿಂಗ್ ಕೇರಳ ಪರ ಮುಷ್ತಾಕ್ ಆಲಿ ಟಿ20 ಟೂರ್ನಿಗಾಗಿ ಸಜ್ಜಾಗ್ತಿರುವ ಎಸ್.ಶ್ರೀಶಾಂತ್, ಸದ್ಯ ಅಭ್ಯಾಸ ಪಂದ್ಯಗಳನ್ನ ಆಡ್ತಿದ್ದಾರೆ. 7 ವರ್ಷಗಳ ಬಳಿಕ ಸ್ಪರ್ಧಾತ್ಮಕ ಕ್ರಿಕೆಟ್ಗೆ ಮರಳಿರುವ ಶ್ರೀಶಾಂತ್, ತನ್ನ ಹಳೆಯ ಆಕ್ರಮಣಕಾರಿ ಬೌಲಿಂಗ್ ಮೂಲಕವೇ ಗಮನ ಸೆಳೆದಿದ್ದಾರೆ. ಟೀಮ್ ಇಂಡಿಯಾ ಪರ ಎಟಿಗೆಏಟುಎದಿರೇಟು ಅಂತಿದ್ದ ಕೇರಳ ಎಕ್ಸ್ಪ್ರೆಸ್, ಅಭ್ಯಾಸ ಪಂದ್ಯದಲ್ಲೂ ಅದೇ ಖದರ್ ತೋರಿದ್ದಾರೆ. ಅದೇ ಲೈನ್ ಆಯಂಡ್ ಲೆನ್ತ್, ಅಗ್ರೆಸ್ಸಿವ್ನೆಸ್, ಸ್ಲೆಡ್ಜಿಂಗ್ ಮೂಲಕ ತಾನು ಯುವಕರಿಗಿಂತ ಕಡಿಮೆ ಇಲ್ಲ ಎಂಬ ಸಂದೇಶ ಸಾರಿದ್ದಾರೆ. ಶ್ರೀಶಾಂತ್ ಕಮ್ಬ್ಯಾಕ್ ಅಸಾಧ್ಯ ಎಂದೇ ಹೇಳಲಾಗ್ತಿದ್ದವರಿಗೆ ತಿರುಗೇಟು ನೀಡಿದ್ದಾರೆ. ಶ್ರೀಶಾಂತ್ಗಿದೆ 2023ರ ವಿಶ್ವಕಪ್ ಆಡುವ ಕನಸು ಸದ್ಯ ಮುಷ್ತಾಕ್ ಆಲಿ ಟೂರ್ನಿಗೆ ಸಜ್ಜಾಗುತ್ತಿರುವ ಶ್ರೀಶಾಂತ್ ಕನಸು ಕೇವಲ ದೇಶಿ ಕ್ರಿಕೆಟ್ಗೆ ಸೀಮಿತವಾಗಿಲ್ಲ. ಮುಂದಿನ 3 ವರ್ಷಗಳಲ್ಲಿ ರಾಷ್ಟ್ರೀಯ ತಂಡಕ್ಕೂ ಕಮ್ಬ್ಯಾಕ್ ಮಾಡೋ ಕನಸು ಹೊತ್ತಿದ್ದಾರೆ. ಇದಕ್ಕಾಗಿ ಇರಾನಿ, ರಣಜಿ ಟ್ರೋಫಿ ಗೆದ್ದು ತಂಡಕ್ಕೆ ಉಡುಗೊರೆ ನೀಡುವುದಾಗಿ ಹೇಳಿದ್ದಾರೆ. ಇದೊಂದೆ ಅಲ್ಲ 2023ರ ವಿಶ್ವಕಪ್ ಗೆಲ್ಲೋದು ನನ್ನ ನಿಜವಾದ ಗುರಿ ಅಂತ ಸ್ಪಷ್ಟಪಡಿಸಿದ್ದಾರೆ. ಸೈಯದ್ ಮುಷ್ತಾಕ್ ಅಲಿ ಟ್ರೋಫಿ ಮಾತ್ರವಲ್ಲದೆ ರಣಜಿಇರಾನಿ ಟ್ರೋಫಿಗಳಲ್ಲಿ ಆಡಲು ಎದುರು ನೋಡುತ್ತಿದ್ದೇನೆ. ನಾನು ಉತ್ತಮ ನಿರ್ವಹಣೆ ತೋರಿದ್ದಲ್ಲಿ ಅವಕಾಶಗಳು ಒದಗಿ ಬರಲಿವೆ. ಐಪಿಎಲ್ನ ವಿವಿಧ ತಂಡಗಳಿಂದಲೂ ನನ್ನನ್ನು ಸಂಪರ್ಕಿಸಲಾಗುತ್ತಿದೆ. ನಾನು ಫಿಟ್ ಆಗಿದ್ದರೆ, ಉತ್ತಮ ಬೌಲಿಂಗ್ ಮಾಡುವ ವಿಶ್ವಾಸವಿದೆ. ನಾನು ದೇಶಿ ಟೂರ್ನಿಗಳನ್ನ ಮಾತ್ರ ನೋಡುತ್ತಿಲ್ಲ. ಮುಂದಿನ ಮೂರು ವರ್ಷಗಳಲ್ಲಿ ನನ್ನ ನಿಜವಾದ ಗುರಿ 2023ರ ವಿಶ್ವಕಪ್ ತಂಡದಲ್ಲಿ ಇದ್ದು, ಕಪ್ ಗೆಲ್ಲುವುದು. ಶ್ರೀಶಾಂತ್, ಕ್ರಿಕೆಟಿಗ ಒಟ್ನಲ್ಲಿ, 7 ವರ್ಷಗಳ ಅಜ್ಞಾತವಾಸದ ಬಳಿಕ ಅಂಗಳಕ್ಕಿಳಿದಿರುವ ಕೇರಳ ಎಕ್ಸ್ಪ್ರೆಸ್, ಅಭ್ಯಾಸ ಪಂದ್ಯದಲ್ಲಿ ತನ್ನ ಹಳೇ ಖದರ್ ತೋರಿಸಿ ಗಮನ ಸೆಳೆದಿದ್ದಾರೆ. ಆದರೆ 37ರ ಶ್ರೀಶಾಂತ್, ಮುಂದಿನ ದಿನಗಳಲ್ಲಿ ರಾಷ್ಟ್ರೀಯ ತಂಡವನ್ನ ಪ್ರತಿನಿಧಿಸ್ತಾರೋ ಇಲ್ವೋ ಅನ್ನೋದನ್ನ ಕಾದು ನೋಡಬೇಕಷ್ಟೇ.